
Република Србија
УСТАВНИ СУД
Број: IУз - 131/2012
______ 2013. године
Б е о г р а д



Уставни суд, Велико већe, у саставу: председник Суда др Драгиша Б. Слијепчевић, председник Већа и судије Весна Илић Прелић, др Марија Драшкић, др Агнеш Картаг Одри, др Горан Илић, Сабахудин Тахировић, др Драган Стојановић  и мр Милан Марковић, чланови Већа, на основу члана 167. став 1. тачка 1. Устава Републике Србије, на седници Већа одржаној 25. aприла 2013. године, донео је
 
Р Е Ш Е Њ Е   
 
1. Одбацујe се иницијативa за покретање поступка за оцену уставности одредаба чл. 71. и 86. Закона о играма на срећу („Службени гласник РС“, бр. 88/11 и 93/12).
2.  Одбацујe се захтев за оцену сагласности одредаба чл. 71. и 86. Закона  из тачке 1. са Законом о страним улагањима ("Службени лист СРЈ", бр. 3/02  и 5/03). 
3. Одбацује се захтев за обуставу извршења појединачног акта или радње која је предузета на основу одредаба чл. 71. и 86. Закона из тачке 1. 

 О б р а з л о ж е њ е

Уставном суду је поднета иницијатива за покретање поступка за оцену уставности одредаба чл. 71. и 86. Закона о играма на срећу („Службени гласник РС“, бр. 88/11 и 93/12). Подносилац иницијативе наводи да је одредбом члана 10. став 1. тачка 9) Закона о играма на срећу прописана забрана уласка малолетних лица у објекте у којима се приређују игре на срећу, чиме се омогућава конрола и спречавање уласка малолетника у ове објекте, а за спровођење ове забране одговорни су искључиво приређивачи, па иницијатор сматра да је нејасно због чега је законодавац у чл. 71. и 86. оспореног Закона повећао утврђену раздаљину између образовних установа и објеката у којима се приређују игре на срећу у односу на раније важећи Закона о играма на срећу са 150м на 200м. По мишљењу иницијатора, приређивање игара на срећу је стечено право приређивача игара по основу Закона о играма на срећу, те пооштравање услова локације доношењем новог закона води губитку стечених права приређивача у свим објектима приређивача, која су на удаљености између 150м и 200м од образовних установа. Стога, иницијатор сматра да су оспорене одредбе чл. 71. и 86. Закона о играма на срећу несагласне са одредбом члана 84. став 3. Устава, према којој права стечена улагањем капитала на основу закона не могу законом бити умањена, а такође су у супротности са одредбама Закона о страним улагањима ("Службени лист СРЈ", бр. 3/02  и 5/03). Иницијатор предлаже да Уставни суд, до доношења коначне одлуке, обустави извршење појединачних аката, односно радњи које се предузимају на основу оспорених одредаба Закона. 
У спроведеном претходном поступку, Уставни суд је утврдио да је оспореним одредбама Закона о играма на срећу („Службени гласник РС“, бр. 88/11 и 93/12) прописано: да удаљеност аутомат клуба од зграде образовних установа (основних и средњих школа) не може бити мања од 200 метара, да удаљеност из става 1. овог члана представља најкраћи безбедни пешачки пут од најближе ивице зграде образовних установа (основних и средњих школа) до улаза у аутомат клуб у коме се приређују игре на срећу на аутоматима (члан 71.); да удаљеност кладионице од зграде образовних установа (основних и средњих школа) не може бити мања од 200 метара, да удаљеност из става 1. овог члана представља најкраћи безбедни пешачки пут од најближе ивице зграде образовних установа (основних и средњих школа) до улаза у објекат, у којем се приређују игре на срећу - клађење (члан 86.).
 Разматрајући уставност оспорених одредаба чл. 71. и 86. Закона о играма на срећу у смислу навода и разлога подносиоца иницијативе, Уставни суд је пошао од одредаба члана 64. став 3. и 66. став 1. Устава Републике Србије, према којима су деца заштићена од психичког, физичког, економског и сваког другог искоришћавања или злоупотребљавања, односно да дете, поред породице, мајке, самохраног родитеља, у Републици Србији ужива посебну заштиту, у складу са законом. Према одредбама члана 97. тач. 6, 8. и 10. Устава, Република Србија уређује и обезбеђује, поред осталог, јединствено тржиште, правни положај привредних субјеката, систем обављања појединих привредних и других делатности, друге економске и социјалне односе од општег интереса, систем у области бриге о деци и образовања, из чега произлази уставно овлашћење законодавца да уреди услове привређивања и права и обавезе приређивача игара на срећу, који су у складу са посебном заштитом и бригом о  деци и омладини, зајемченим Уставом. С друге стране, према схватању Уставног суда, не постоји Уставом зајемчено право приређивача игара на срећу да кладионице и аутомат клубове, у којима се приређују игре на срећу на аутоматима, постави у непосредној близини зграде образовних установа (основних и средњих школа), па се стога не може сматрати да је прописавањем обавезне удаљености кладионица и објеката у којима се приређују игре на срећу од зграда образовних установа - основних и средњих школа,   односно повећањем те удаљености у односу на раније важећи пропис са 150м на 200м, повређено уставно право приређивача игара на срећу, нити су тиме умањена његова права стечена улагањем капитала на основу закона из члана 84. став 3. Устава. Стога је Уставни суд  нашао да изнетим разлозима у иницијативи није поткрепљена тврдња да има основа за покретање поступка за утврђивање неуставности одредаба чл. 71. и 86. Закона о играма на срећу, па је, сагласно члану 53. став 2. Закона о Уставном суду („Службени гласник РС“, бр. 109/07, 99/11 и 18/13 – Одлука УС), решио да поднету иницијативу одбаци (тачка 1. изреке).
Уставни суд је одбацио захтев да одлучи о међусобној сагласности оспорених одредаба Закона о играма на срећу и одредаба Закона о страним улагањима, јер за то Уставни суд није надлежан, према одредбама члана 167. Устава (тачка 2. изреке).  
	Како је Суд на овај начин коначно одлучио о поднетој иницијативи,  захтев за обуставу извршења појединачног акта или радње предузете на основу оспорених одредаба 71. и 86. Закона о играма на срећу Суд је одбацио, сагласно одредби члана 56. став 3. Закона о Уставном суду (тачка 3. изреке).
	На основу изложеног и одредаба члана 42б став 1. тачка 2), члана 46. тач. 3) и 5) и члана 47. став 1. тачка 1) Закона о Уставном суду и члана 84. Пословника о раду Уставног суда ("Службени гласник РС", бр. 24/08, 27/08 и 76/11),  Уставни суд је донео Решење као у изреци.


  ПРЕДСЕДНИК ВЕЋА

    др Драгиша Б. Слијепчевић

